হিব্রু ভাষায় ‘বাকা’(בכא) শব্দের অর্থ হচ্ছে কান্না বা weeping।[5] এ কারণে বাইবেলের কোনো কোনো অনুবাদে গীতসংহিতা(Psalms) ৮৪ : ৬ এ ‘বাকা উপত্যকা’(valley of Baka/Baca) এর স্থলে হিব্রু শব্দটির অনুবাদ করে লেখা হয়েছে ‘কান্না উপত্যকা’ বা ‘valley of weeping’।[6] বাইবেলে ইসমাঈল(আ.) ও তাঁর মা হাগার [হাযেরা(আ.)]কে নির্বাসন দেবার ঘটনায় উল্লেখ আছে যে, শিশু ইসমাঈল(আ.) মরুভূমিতে পানির অভাবে কাঁদতে শুরু করেন। তাঁর সেই কান্না শুনে ঈশ্বর স্বর্গদূত পাঠিয়ে তাঁদের অভয় দেন এবং পানির একটি কূপ তৈরি করে তাঁদের পানি পানের ব্যবস্থা করেন।[7] বাইবেলে অনেকে জায়গাতেই বিভিন্ন স্থানের নামকরণ করা হয়েছে বিভিন্ন প্রসিদ্ধ ঘটনাকে কেন্দ্র করে।[8] এখানে শিশু ইসমাঈল(আ.) এর কর্মকাণ্ডের সঙ্গে বাকা উপত্যকার নামে মিল খুঁজে পাওয়া যাচ্ছে। নবী মুহাম্মাদ(ﷺ) এর হাদিস অনুযায়ী শিশু ইসমাঈল(আ.) ও তাঁর মা’কে মক্কায় রেখে আসা হয়েছিল।[9]